यानी इस रथ पर जो योद्धा सवार है, वह अपने और पराए के अंतर से मुक्त होकर आत्मा की शुद्धता के बोध से भरा होता है। हजार बार दोहराए गए झूठ के भरोसे विश्व युद्ध भले ही जीता जा सकता हो, मानव बने रहने का युद्ध मर्यादा के सहारे ही जीता जाता है। झूठ के सहारे जीते गए युद्धों ने मनुष्य को हिंसक पशु बनाया है और धरती को नरक। लेकिन इन दोहों की वास्तविक व्याख्या को प्रधानमंत्री क्या समझेंगे, जो अपने भाषणों में एक के बाद एक झूठ का इस्तेमाल करते हैं, तथ्यों को तोड़-मरोड़कर पेश करते हैं। जो सिर्फ मैं-मैं और मैं में ही विश्वास करते हैं, और पराए यानी दूसरे के विषय में विषैली बातें करते हैं। याद करना होगा कि 80 के दशक में जब टोयोटा कंपनी के बने वाहन को रथ बताकर लाल कृष्ण आडवाणी ने सोमनाथ से अयोध्या तक की यात्रा शुरू की थी, तो उसका परिणाम क्या हुआ था। जिस कथित धर्म रथ पर सवार होकर उन्होंने देश में रामराज्य की स्थापना का सपना दिखाया था, उस सपने ने कैसे देश के सांप्रदायिक सौहार्द्र को नष्ट किया था। कैसे सारे नियमों को ताक पर रखकर बाबरी विध्वंस को अंजाम दिया गया था। कैसे उत्तर प्रदेश की तत्कालीन कल्याण सिंह सरकार ने राजधर्म का पालन न करते हुए लोकतांत्रित संस्थाओं को तहस-नहस किया था। साभार नवजीवन